Copyright: Pázmány Péter Elektronikus Könyvtár


Címoldal
	No. 51. Imprimi potest. Budapestini, 19. Dec. 1933. P. Franciscus X. Bíró S. J. Praep. Prov. Hungariae. Nihil obstat. Dr. Julius Czapik. Censor dioecesanus. No. 1215. Imprimatur. Strigonii, die 27. Aprilii 1934. Dr. Julius Machovich vicarius generalis. Tartalomjegyzék


Tartalomjegyzék

A könyv elektronikus változata

Elôszó

I. Ki volt Loyolai Szent Ignác?

II. A víz titka

III. Kilencnapi ájtatosság Szent Ignác tiszteletére

Alkalmas imák a szent kilenced elvégzésére

Második kilencnapi ájtatosság

Harmadik kilencnapi ájtatosság

IV. Néhány csodás imameghallgatás Szent Ignác vize használatánál

Függelék: Szent Ignác vize szentelése


Szent Ignác vize

Tomcsányi Lajos S.J.

után átdolgozta:

Jámbor László S.J.

Korda R.T. kiadása

Budapest, 1934

No. 51. Imprimi potest.

Budapestini, 19. Dec. 1933.

P. Franciscus X. Bíró S. J.

Praep. Prov. Hungariae.

Nihil obstat.

Dr. Julius Czapik.

Censor dioecesanus.

No. 1215. Imprimatur.

Strigonii, die 27. Aprilii 1934.

Dr. Julius Machovich

vicarius generalis.


A könyv elektronikus változata

Ez a program az azonos címû könyv szöveghû elektronikus változata. A könyv 1934-ben jelent meg a Korda kiadásában.


Elôszó

E könyvecske segíteni akar a testi-lelki bajban szenvedôkön. Isten szívesen veszi az ô jó gyermekeinek, szentjeinek könyörgését. Istennek ily kedves szentje Szent Ignác. Vizet szoktak szentelni tiszteletére. E víz bizalommal teljes használata és a hozzá fûzött buzgó imádság, -- a tapasztalat mondja, -- kedves Isten elôtt. E könyvecske kioktat bennünket Szent Ignác tisztelete és a víz használata felôl. Aki meghallgattatásra talált, értesítse e sorok íróját.

Jámbor László S. J.

Budapest, VIII. Mária u. 25.


I. Ki volt Loyolai Szent Ignác?

Jézustársaságának volt alapítója. 1491-ben született Spanyolországban. A testnek és a léleknek legszebb tulajdonságaival volt felruházva s oly családnak volt sarja, mely társadalmi állásánál fogva ôt a legszebb jövôvel kecsegtethette. A fônemesekkel volt rokonságban s ezért, mint apród, a spanyol király udvarába került. A királyi udvar csábjai csak fokozták szenvedélyeit: kitûnni s a közönséges emberek cselekvésmódjával meg nem elégedni. Ez volt Loyolai Ignácnak hô vágya, ez volt szívének kívánsága.

Ily úton hiú, büszke lett; de szenvedélyeinek befolyása alatt nem süllyedt el egészen a bûnök iszapjába.

A spanyolok a franciákkal háborúba keveredtek. Loyolai Ignác a csatatérre siet, karddal kezében nagyot akar tenni. A hiú levente Pampelóna bástyáit hôsiesen védi, de megsebesül, lábaszárát összezúzta a golyó.

Nem mondjuk el, miképp viselte el a beteg a fájdalmakat; miképp tért meg és hagyta el otthonát, hogy onnan Montserratba és Manrézába menjen.

Minket ezúttal csak az érdekel, mit tesz a most már alázatos Ignác.

Nagyra készül, nagyot tervez Isten nagyobb dicsôségére.

S hogy tervét siker koronázza, a munkát saját személyén, önmagán kezdi.

Nem volt ô jártas akkor még a tudományokban, nem ismerte az Isten útjait; de azt tudta, hogy azon esetre, ha másokat a törvény követésére ösztönözünk, jó példával nekünk kell a törvény megtartásában elôre mennünk: önmagán kezdé ennélfogva a javítás munkáját.

 Látjuk Manrézában Ignácot. Fényes öltözetét durva ruhával cserélte fel, feje fedetlen, szakálla s haja elhanyagolt állapotban dísztelenkedik, sarutlan, a szegényekkel étkezik, a város mellett elhagyottnak ismert barlangban lakik, remetéskedik. Az emberek a remetét gúnyolják, megvetik, a gyermekek göröngyökkel dobálják. S ô nem haragszik: imádkozik, ostorozza magát, böjtöl, a kemény kövön alszik s ahol teheti, jót tesz felebarátjaival.

S ezen erénygyakorlatok tudatában Ignác túlbizakodottá nem lesz: sír, siratta bûneit soká-soká, még azután is, midôn már a papnál végzett gyónásban bánkódó lelkérôl lerakta vétkeinek súlyát.

De hogy Ignác alkalmas eszköz lehessen Isten kezében, Barcelonába siet, hogy ott harminc éves korában két éven át a gyermekekkel iskolába járjon s a latin nyelvnek elsajátítása által képessé tegye magát a magasabb tanulmányokra, a bölcselet és hittudományok végzésére. Míg tanulmányaival foglalkozott, nem hevertette parlagon a lelkek megmentését célzó buzgalmát.

Ignácot azonban Isten arra rendelte, hogy másért is éljen. S ki az, kinek ügyét az ô lángszerelme fel nem karolta? Öreg s ifjú, gazdag s szegény, tudós és tudatlan, fejedelem s alattvaló, pogány s keresztény -- közvetetlen, vagy közvetve mindenki tapasztalta Ignác gondoskodását.

A XVI. században szomorú volt az öreg Európának képe, Szt. Péter hajóját vihar fenyegette. Német- és Franciaország nagyrészt vallási forrongásban élt; Svájc, Angolország, Skócia, Németalföld és más tartományok a tévelynek estek martalékul; Magyarországot halálos sebeinek láza gyötörte, s a katolikus Spanyol- és Olaszország is veszélyben forgott. S ahol a vallási tévelynek veszélye közelrôl nem fenyegetett, a katolikusok az erényt ott is nagyrészt csak névrôl ismerték, a szentségek gyakori vételét még elméletben sem védték, a szentmisét fölösleges dolognak tartották, a böjtöt haszontalan félszegségnek nézték. És e gonosz elveket átültették a nemrég felfedezett utakon még Amerika partjaira is.

A világ e szomorú sorsán megkönyörült az Úr, Ignácnak és társainak szívében az Úr Szentlelke már felgyújtotta a buzgóság lángját s nem volt nemzet, ország, vidék, hová ôk nem mentek, hol ki nem tûzték a keresztnek zászlaját.

Nem feledte Ignác a mohamedánokat! Elhajózott Palesztinába azért, hogy Jézus szent lábának nyomait csókjaival illesse: de azért is, hogy Mohamed követôit ott a keresztény vallásra térítse. Szándéka kevés eredménnyel járt; de nem az eredménytôl függ a térítési szándék érdeme.

Gondolt a pogányokra. A nagy Xavéri Szt. Ferencet sok más társával küldte közéjük. Nem féltek a zúgó tengertôl, a halállal fenyegetôzô zsarnokoktól. Dolgoztak, izzadtak s fáradtak Isten nagyobb dicsôségére. Indiának apostola, Szt. Ferenc ötvenkét országba vitte be az üdvnek tanát s több pogányt nyert meg az édes Üdvözítônek, mint ahány lelket romlásba döntött Luthernek és Kálvinnak gonosz balgasága. És Szt. Ferenc társai közül ezek Ázsiában, azok Afrikában, amazok Amerikában öntözték verítékükkel s ha kellett, vérükkel a pogány föld termékeny talaját.

Kaniziust és Fábert Németországba küldte Ignác s küldött oda utánok másokat is, hogy harcoljanak a tévelyek ellen. Hogy Németország részben katolikus maradt, azt Ignác szíves gondoskodásának köszöni.

S mit nem tett a bûnösök megtérítéséért? Spanyol-, Francia- s Olaszország a tanúja Ignác buzgóságának: ezen országok látták, mennyit fáradozott, hogy a kemény szíveket meglágyítsa, hogy a szilaj s vad jellemeket megszelídítse, hogy a kéjelgôket szívük megszerzett tisztaságának megôrzésére szoktassa, hogy a kevélyekkel, a könnyelmûekkel, az igaztalanokkal az erények gyakorlását megszerettesse.

A jámborokat, akiket a pokol hatalmából kiszabadított, a szentségek gyakori vételére oktatta. Ignác életírói azt mondják, hogy a katekizálás és a templomi szentbeszédek fellendülésének is ô volt a megindítója. Rajta volt, hogy az egyház szertartásait a templomokban pontosan megtartsák és hogy mindenütt terjedjen a valódi áhítat.

Párizsban, a francia fôvárosban, kilenc tudós férfiú szegôdött hozzá társul, kik példájukkal hirdették az utókornak, hogy Ignác a tudósokat is szívébe zárta.

Beutazta a falvakat, meglátogatta a föld népét, s tanította a vallás elemeire a tudatlanokat; buzdította Társaságának tagjait, hogy a nyomorultakról, a szegényekrôl, az elhagyottakról, még a börtön lakóiról is gondoskodjanak.

A betegeket saját kezeivel ápolta a kórházakban, az elzüllött nôket erényre oktatta a menházakban, a gyermekeket összeszedte s imádkozni tanította az utcákon.

A papokat rábírta, hogy a tökéletesség útjára térjenek. A szerzetesházakban visszaállította a meglazult fegyelmet. Az ô kis könyve, a lelkigyakorlatok könyve a fejedelmek udvarában, a nemesek családjában és a köznép egyszerû házaiban, hány sajgó szívet gyógyított meg?

Ignác sokat, rengeteg sokat tett Isten nagyobb dicsôségének elômozdítására.

Hogy egy kéjelgô urat szerelmének undok tárgyától elvonjon: intett, könyörgött, fenyegetett. Midôn mindez nem használt, nem törôdött egészségével s télnek idején nyakig a jégtôl zajló folyóba állt azon híd mellett, melyen át a buja gazdagot vitte útja, hogy saját önsanyargatásával indítsa a szenvedélyes embert piszkos érzelmeinek elfojtására. Ignác elérte célját, a bûnös megtért. De ennél többet is elért. Az utókornak ugyanis szintén hasznára volt Ignác ezen önmegtagadása, mert ezzel a hôsi elszántsággal, miként Fluvius mondja, azt is kinyerte az Istentôl, hogy a tiszteletére szentelt víz embertársai testének s lelkének bajait, betegségeit már több mint három század óta megorvosolja.

Barcelonában, midôn többeket megtérített, az istentelenek, kiknek társait megtérítette, megtámadták s megverték. Midôn Alkalában a háziszegények számára kéregetett s a tudatlanokat a vallás alapjainak elemeire oktatta, képmutatónak, gyanús embernek tartották, börtönbe zárták. Midôn Szalamankában a betegeket ápolta s az utcagyerekeket imádságra tanította, láncra verték és huszonkét napon át fogva tartották. Midôn Párizsban az egyetemen az ifjúságot maga köré gyûjtötte, velük lelkigyakorlatokat végzett s ôket a szentségek gyakori vételére buzdította, azzal vádolták, hogy zavarja a tanulóifjúság békéjét s megvesszôztetésre ítélték.

Szent Ignácot mindez nem tartotta vissza, hogy élte végéig ne gyakorolja a jót, az irgalmasság testi-lelki üdvösséges cselekedeteit. 1556-ban munkás, érdemekben gazdag életét befejezte. XV. Gergely pápa 1622-ben szentté avatta. Amit ô életében megszokott, azt teszi halála után is a mai napig azzal a vízzel, amelyet tiszteletére szoktak szentelni és amelynek használata, hiteles források alapján, csodás gyógyulásokat eredményezett.


II. A víz titka

Szent Ignác szenttéavatási iratai kétszáz csodáról szólnak, melyeket Isten a szentnek közbenjárására mûvelt. A csodás imameghallgatások és a legfeltûnôbb csodákkal határos esetek a mai napig sem szûntek meg. Úgy látszik, Istennek különösen tetszik az a bizalom, amellyel a hívek fôképp a Szent Ignác tiszteletére szentelt vizet használják. E füzetecske a csodás imameghallgatások egész sorát fogja elbeszélni. A pápák már három század óta megengedik, hogy az arra felhatalmazott papok a közönséges ivóvizet az Egyházban szokásos szertartások szerint Szent Ignác tiszteletére megszenteljék. A szertartáshoz tartozik, hogy mialatt a szentnek érmecskéjét vagy ereklyéit a szentelés alatt a vízbe bocsátják, a pap így imádkozzék:

,,Áldd meg, Uram, ezt a vizet, hogy orvosszerül szolgáljon az emberi nemnek... engedd, hogy mindazok, kik belôle isznak, testüknek egészségét és lelküknek védelmét nyerjék.''

Talán feltûnik valakinek, hogy mi arra kérjük az Urat, hogy ,,orvosszerül'' szolgáljon e víz. E kérésünkön ne akadjon fel senki, mert nekünk tudnunk kell, hogy a mindenható Isten sokszor egyetlen egy szóval, máskor egy élettelen tárggyal a legnagyobb csodákat mûvelte. Hát nem az ô egyetlen ,,legyen'' szavával teremtette meg az egész világot? Jézus nem egy szavával támasztotta fel a halottakat? Mózes nem botja segítségével fakasztotta a forrást a sziklából? Az ószövetségben olvassuk, hogy Námán rút betegséggel volt megverve. Nem a Jordán vizében kellett neki ismételten megmosakodnia -- ez volt az Isten akarata -- hogy így visszanyerje egészségét? És Lourdes-ban nem a Szent Szûz fakasztotta kristálytiszta forrásvize gyógyítja meg a betegek százait, ezreit?

De imádságunkban arra is kérjük az Urat, ,,hogy mindazok, akik e vízbôl isznak, testüknek egészségét és lelküknek védelmét nyerjék.'' És vajon nem történt-e meg ez is százszor és ezerszer?

P. Fiter, -- így írja az amerikai Woodstock Letters (1890), -- spanyol nyelven Szent Ignác vizérôl írt érdekes tudósításában a csodákat és imameghallgatásokat osztályozza és különálló fejezetekben közli. Példának csak egy-két esetet említek. Megírja, hogy Svájc több megyéjében sikerrel használták Szent Ignác vizét nagyobb tûzeseteknél; hogy Spanyolországban elôszeretettel használják a vizet a szülônôk; hogy Olasz- és Franciaországban sokan heves kísértéseknél használták egész feltûnô eredménnyel. Tehát testi, lelki javukra.

Vaskos könyvet tudnánk írni, a legmegkapóbb példákkal illusztrálva, melyek Szent Ignác vize használata kapcsán történtek; mi azonban csak néhányat mondunk el, mert tudjuk, hogy ez is elégséges lesz arra, hogy a hívek bizalmát Szent Ignác vize iránt felkeltsük.

Ki kell jelentenünk, hogy a csodáknak és imameghallgatásoknak, amelyekrôl szólunk, pusztán csak emberi hitelt kérünk. Az Egyház e tényekrôl nem nyilatkozott. De annyit mégis meg kell már elôre mondanunk, hogy a felhozott történeteket szavahihetô egyének után mondjuk el.

P. Tomcsányi Lajos S. J. 1913-ban kiadott kis könyvecskéjében P. Terwecoren Ede és P. Fiter Lajos jezsuiták e tárgyról szóló mûveire hivatkozik. Több példát P. Tomcsányi könyvecskéjébôl veszünk át. Cincinnatiban egy amerikai rendtársamnak mûvecskéjét P. Conrath József S. J. fordította le német nyelvre, de a saját tapasztalatából gyûjtött példákat is hozzácsatolta. Jómagam a fordítás és a válogatás munkáját végzem, és napjainkból néhány magyarországi esetet is elmondok. Eredetiséget munkámnak nem tulajdonítok.

Természetesen távol áll tôlem, de minden katolikus paptól is, hogy Szent Ignác vizének olyan csodaerôt tulajdonítsunk, amely minden betegségben segít és az orvos mûködését teljesen fölöslegessé teszi. De honnét származik Szent Ignác vizének csodás ereje?

Jól tudjuk, hogy az élet minden baja, betegsége, szenvedése az Isten kezében nem ritkán csak eszköz az Istenrôl megfeledkezett emberek kijózanítására, megtérítésére, máskor büntetés, melyet igazságossága követel vagy megpróbáltatás, melyben az Úr még az igazakat is részesíti. De azt is tudjuk, amire édes Üdvözítônk tanít, hogy az igaz szívbôl fakadó, állhatatos, bizalommal teljes, Isten akaratában megnyugvó imádság meghallgatásra talál, hegyeket képes elmozdítani, amint ezt csodatévô Szent Gergely életében olvassuk, ha az Isten dicsôségére és az emberek üdvére válik. Az isteni kinyilatkoztatásból és a tapasztalatból ezen felül még azt is tudjuk, hogy a szentek imádsága Isten elôtt sokat ér. Voltak szentek, akik világéletükben minden erejüket embertársaik javára fordították, az irgalmasság testi, lelki cselekedeteit hôsi fokban gyakorolták, a felebaráti szeretetnek nagy parancsát a leghûségesebben megtartották, az Úr Jézusnak oly odaadólag szolgáltak, Isten dicsôségét szóval, cselekedettel oly nagy fokban mozdították elô, hogy már nem is csodálkozunk azon, hogy viszont a jóságos Isten, aki a vándornak nyújtott pohár vizet, a koldusnak adott csekély alamizsnát sem hagyja jutalom nélkül, a maga részérôl az ô szenteinek szolgálatát is értékeli, elismeri, felebaráti szeretetüket megjutalmazza, közbenjárásukat meghallgatja és megadja azt, amit máskülönben nem adott volna meg egy szegény bûnös ember tökéletlen imádságára. Igen, csodálkoznunk kellene, ha nem így járna el a végtelen jóságú, szeretetre méltó Istenünk. Ezek után most már azt is tudjuk, hogy honnan és miért van Szent Ignác vizének oly csodálatos ereje, hatása. Ez Szent Ignác vizének a titka.

A mindenható Isten így akarta megjutalmazni Szent Ignácnak Isten dicsôségére végbevitt annyi nagy fáradságos, önfeláldozó munkáját.


III. Kilencnapi ájtatosság Szent Ignác tiszteletére

Ha Szent Ignác vizét akarjuk használni, ajánlatos, hogy kilencnapi ájtatossággal forduljunk a szenthez és a következôkre ügyeljünk:

1. A kilencnapi ájtatosságnak lényeges kelléke, hogy azt kilenc egymás után következô napon át tartsuk és azon néhány imádságot végezzünk a szentnek tiszteletére. Alább három kilencedet is ajánlunk. Tetszés szerint bármelyiket végezhetjük. Az imádság végeztével, de napközben is egy kevés vizet iszunk és ha tetszik, a beteg testrészt Szent Ignác vizével be is nedvesíthetjük.

2. Az ájtatosság elôtt két dolgot szívlelünk meg.

a) Aki a legjobban tud bízni, az fogja leghamarabb tapasztalni Szent Ignác közbenjárásának hatalmas erejét. Kinek minél nagyobb a bizalma, annál biztosabb a meghallgattatása.

b) Ha a kilenced végeztével nem nyertük meg a kért kegyelmet, ne veszítsük el mindjárt bizalmunkat. Nem lehetetlen, hogy Isten csak hosszas, kitartó kérésünk után fog meghallgatni. Az Úr Jézus azt mondta: ,,Kérjetek és adatik nektek,'' -- de nem mondotta, hogy ,,rögtön'' megkapjátok, amiért imádkoztok. Volt eset, hogy Isten csak több kilenced elvégzése után adta meg a kért segítséget.

3. A kilenced alatt járuljunk lehetôleg a szentgyónáshoz, szentáldozáshoz, vagy legalább ígérjük meg, hogy ezt megtesszük, ha meghallgatásra találunk.

Alkalmas imák a szent kilenced végzésére

Elsô kilencnapi ájtatosság

Imádkozzunk kilenc napon át három Miatyánkot, Üdvözlégy Máriát, Dicsôséget; csatoljuk hozzá kedvünk szerint a Jézus Szent Nevérôl, vagy a Szent Szûz tiszteletére a lorettói litániát és használjuk Szent Ignác vizét a fentemlített módon.

Második kilencnapi ájtatosság

Litánia Szent Ignác tiszteletére

(Magánhasználatra)

Uram, irgalmazz nekünk!	Uram irgalmazz nekünk!
Krisztus, kegyelmezz nekünk!	Krisztus, kegyelmezz nekünk!
Uram, irgalmazz nekünk!	Uram irgalmazz nekünk!
Krisztus, hallgass minket!	Krisztus, hallgass minket!
Krisztus, hallgass meg minket!	Krisztus, hallgass meg minket!
Mennybeli Atyaisten,	irgalmazz nekünk!
Megváltó Fiúisten,	irgalmazz nekünk!
Szentlélek Úristen,	irgalmazz nekünk!
Szentháromság-egy-Isten,	irgalmazz nekünk!
Szentséges Szûz Mária,	könyörögj érettünk!
Eredeti bûn nélkül fogantatott Szent Szûz,	könyörögj érettünk!
Szt. Ignác, Jézustársaságának alapítója,	Könyörögj érettünk!
Szt. Ignác, a Megváltónak hû követôje,	Könyörögj érettünk!
Szt. Ignác, a Boldogságos Szûz igaz tisztelôje,	Könyörögj érettünk!
Szt. Ignác, apostoli férfiú,	Könyörögj érettünk!
Szt. Ignác, az eretnekségek pörölye,	Könyörögj érettünk!
Szt. Ignác, a küzdô egyház oszlopa,	Könyörögj érettünk!
Szt. Ignác, a gyakori szentáldozás sürgetôje,	Könyörögj érettünk!
Szt. Ignác, az igaz hitért küzdô társaid vezére,	Könyörögj érettünk!
Szt. Ignác, az ifjúság hatalmas pártfogója,	Könyörögj érettünk!
Szt. Ignác, Jézus Neve erejének dicsôsége,	Könyörögj érettünk!
Szt. Ignác, a bûn fáradhatatlan ostromlója,	Könyörögj érettünk!
Szt. Ignác, Isten nagyobb dicsôségének buzgó terjesztôje,	Könyörögj érettünk!
Szt. Ignác, a béke és az igazság temploma,	Könyörögj érettünk!
Szt. Ignác, a kereszténység ragyogó világossága,	Könyörögj érettünk!
Szt. Ignác, bölcs lelkivezetô,	Könyörögj érettünk!
Szt. Ignác, a lelki élet okos tanítója,	Könyörögj érettünk!
Szt. Ignác, a lelkigyakorlatok könyvének szerzôje,	Könyörögj érettünk!
Szt. Ignác, megbántóid nagylelkû jótevôje,	Könyörögj érettünk!
Szt. Ignác, az alázatosság csodája,	Könyörögj érettünk!
Szt. Ignác, a betegek orvosa,	Könyörögj érettünk!
Szt. Ignác, halottak feltámasztója,	Könyörögj érettünk!
Szt. Ignác, a szegénység nagy barátja,	Könyörögj érettünk!
Szt. Ignác, az ínségben szenvedôk menedéke,	Könyörögj érettünk!
Szt. Ignác, a szomorúak vigasztalója,	Könyörögj érettünk!
Szt. Ignác, az isteni szeretet égô áldozatja,	Könyörögj érettünk!
Szt. Ignác, az engedelmesség példája,	Könyörögj érettünk!
Szt. Ignác, a szüzesség csodálatos oltalmazója,	Könyörögj érettünk!
Szt. Ignác, a gonosz lelkek ostora,	Könyörögj érettünk!
Szt. Ignác, minden erények példaképe,	Könyörögj érettünk!
Szt. Ignác, a keresztnek s a megvettetésnek kedvelôje,	Könyörögj érettünk!
Szt. Ignác, kedves védôszentünk,	Könyörögj érettünk!
Isten báránya, ki elveszed a világ bûneit,	kegyelmezz nekünk!
Isten báránya, ki elveszed a világ bûneit,	Hallgass meg minket!
Isten báránya, ki elveszed a világ bûneit,	Irgalmazz nekünk!

V. Imádkozzál érettünk Szt. Ignác.

F. Hogy méltók lehessünk a Krisztus ígéreteire.

Könyörögjünk. Isten, ki Szentséges Neved nagyobb dicsôségének terjesztésére küzdô Anyaszentegyházadnak Szent Ignácban új segítséget adtál, engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben. A mi Urunk Jézus Krisztus által. Amen.

Könyörögjünk

Mindenható és örökkévaló Úristen, ki a betegeket és gyengéket áldásod kegyelmében részesíted és teremtményeidet oly atyai szeretettel oltalmazod, szent Neved hívása által segíts rajtunk kegyelmesen és Szent Ignác közbenjárására szolgáidat szabadítsd meg a betegségtôl, add nekik vissza egészségüket, jobboddal emeld fel, erôddel támogasd, hatalmaddal védelmezd és mint teljesen felépülteket, szent Egyházadnak add ôket vissza.

Te, Uram, megáldottad ezen vizet, melyet most használni akarok, hogy az emberi nemnek üdvös orvosszerül szolgáljon, engedd kérlek, hogy Szent Ignác közbenjárására, kinek érmecskéje volt belemártva ezen vízbe, hogy mindazok, akik ebbôl isznak, vagy másként használják, testüknek egészségét és lelküknek védelmét nyerjék. A mi Urunk Jézus Krisztus által. Amen.

Imádság valamely különös kegyelemért

Szt. Ignác, kit Isten arra ösztönzött, hogy az ô nagyobb dicsôségét az egész földön terjeszd, fogadd el, kérlek, ôszinte hódolatomat s hallgasd meg alázatos könyörgésemet.

Lángoló szeretetedre, mellyel Jézus és Mária iránt viseltettél, akadályt nem tûrô buzgalmadra, mellyel Isten megbántását megakadályozni és az emberek szívét megszentelni törekedtél, kérlek: fogadj engem oltalmadba, ôrködjél fölöttem éltem minden napján s szerezd meg nekem közbenjárásod által az igaz hit és szeretet lelkét, amely éltetô erejével minden munkámat átjárja és örök boldogságomat biztosítsa, nyerd meg számomra azt, amit oly forrón kívánok. (Itt nevezd meg azt, amit kérsz.)

Édes Jézusom, egyetlen reményem, azon szeretetedre kérlek, mellyel Szt. Ignácot szeretted, hallgasd meg esedezésemet. Amen.

Harmadik kilencnapi ájtatosság

Végezd el kilenc napon át Szent Ignác kis zsolozsmáját.

Hajnali órára

V. Uram, nyisd meg ajkamat.

Felelet. És szám hirdesse dicséretedet.

V. Isten, figyelj segítségemre,

F. Uram, siess oltalmamra.

V. Dicsôség az Atyának, a Fiúnak és a Szentléleknek.

F. Miképpen kezdetben vala, most és mindörökkön. Amen.

Kardal

Midôn a hitvihar kitörvén

Vészt szórt a nemzetek felé

S az új hit, ez az átkos örvény

A félvilágot elnyelé:

Az Úr Sion küzdôterére

Új segélyt küld, új bajnokot,

Ki, mint az új csapat vezére,

Az ôs hitért kardot fogott.

Elôhang. Íme, ma téged a nemzetek fölé rendellek és az országok fölé, hogy gyomlálj és ronts, veszíts és széthányj, építs és ültess (Jer 1,10).

V. Találtam szívem szerint való férfiút, Jessze fiát.

F. Ki megcselekszi minden akaratomat (ApCsel 13,22.).

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Elsô órára

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

Nagy harci hír volt büszke vágya,

S ez Pampelónánál letûnt;

Jobb harcra gyújtá kóros ágya:

,,Erényt keress, kerüld a bûnt!''

Ezt hirdeté a Szentek élte,

Melyet csodálva olvasott,

E szebb babért hívôn remélte

S szerelmi lángban olvadott.

Elôhang. Menj ki földedrôl és rokonságod közül és atyád házából és jöjj azon földre, melyet mutatok neked (Ter 12,1).

V. Járj elôttem és légy tökéletes.

F. És szerfölött megsokasítlak téged.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Harmadik órára

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

Virraszt a monserrati Szûznek,

Mint hû lovag, oltárinál

S buzdul a töredelmi tûznek

Isten adta szent lánginál

S átadja kardját, más a harca

Most: ostor, böjt és szôrcsuha;

De égi fényt ölt sápadt arca,

Lelkén ragyog malaszt-ruha.

Elôhang. Mióta tiszteletes lettél szemeim elôtt és dicsôséges: én szeretlek téged. Te szolgám vagy, akit kiválasztottam (Iz 43,4).

V. Megtisztelô ôt munkáiban.

F. És betölté munkáit.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Hatodik órára

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

Ott áll a harmincéves ember

A gyermek-iskolák porán,

Mert bölcs tudás a tiszta fegyver

A hitcsatáknak táborán;

Páris tudós díszt font fejére,

Itt gyûjt babéros társakat;

Gúny, üldözés tövisfûzére

Szent élteért reá szakadt.

Elôhang. A körülötte ármánykodók álnokságában mellette volt és tiszteletessé tette ôt (Bölcs 10,11).

V. Megôrzé ôt az ellenségektôl.

F. És a csábítóktól megoltalmazta ôt.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Kilencedik órára

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

,,Mily rút a föld?!'' imígy sóhajtott,

Ha nyári égbe nézhete...

S a földön egy volt, mit óhajtott:

,,Isten nagyobb dicsérete!''

Xavért a messze Indiákra

Küldvén, legyôz népezreket...

S ô Európát gyújtja lángra, --

Nevére sátán reszketett!

Elôhang. Eredjetek gyors követek... a várakozó és eltapodott nemzethez, melynek földjét elragadozzák folyóvizei (Iz 18,2).

V. A tudományokban dicsôítsétek az Urat.

F. És tanítsátok az embereket Isten törvényeire.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Vecsernyére

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

Nagy mûve, Jézustársasága

A pápaszéktôl nyert jogot,

S miként az egyház új virága,

Erényt fakasztva ragyogott;

Ô lett legelsô atyja s ôre,

Ki alkotásán fárada;

Ignác vezérlé szép jövôre:

Hogy lenne Isten hû hada.

Elôhang. Fölveszlek téged... én szolgám és olyanná teszlek, mint egy pecsétgyûrût; mert téged választottalak, úgymond a seregek ura (Aggéus 2,24).

V. Midôn kicsiny valál szemeid elôtt.

F. Izrael nemzetségeinek fejévé lettél.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Befejezô órára

(Completorium)

V. Isten, figyelj segítségemre.

F. Uram, siess oltalmamra.

V. Dicsôség az Atyának stb.

F. Miképpen kezdetben vala stb.

Kardal

A tôled ültetett gyökérnek

Dús ágai kihajtanak...

Éj, dél, kelet s nyugatra érnek,

Bár száz viharral vívtanak;

Munkád bevégzéd, mennybe szálltál

S nyertél apostol-koronát;

Követ hadad, melyet megáldál,

A vértanui úton át!

Elôhang. Ez az atyafiaknak és Izrael népének szeretôje; ez az, aki sokat imádkozik a népért és az egész szent városért (2Makk 15,4).

V. Letekintett az alázatosak imádságára.

F. S meg nem veté könyörgéseiket.

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

Fölajánlás

Fogadd csekély imafûzérem!...

Hálám jeléül ezt adám;

Viszont kegyelmed' bízva kérem:

Nézz pártolón felém, Atyám!

Örökbe add szerelmed' Isten,

Egyház s az emberek iránt...

S ha véget ér a pálya itten;

Nyisd meg nekem az üdv-virányt.

Amen.


IV. Néhány csodás imameghallgatás Szent Ignác vize használatánál

1. Egy eset Szent Ignác hazájából

Burgosban, Spanyolország híres városában, nagy volt 1599-ben a zavar. Ragályos betegség ütött ki a nép között és százával vitte martalékát a rút halál. Az orvosok minden törekvése hasztalan volt. Beismerték a tudósok, hogy természetes gyógyszert nem tudnak a baj ellen s ha Isten nem segít, rövid idô alatt kihal, elvész nagy része a városnak.

A jézustársaságiaknál már akkor szokás volt, hogy Ignác tiszteletére szentelt vizet osztottak a nép között. Társaságunk alapítója még boldoggá sem volt avatva, s már ily szentelt vizet adtak a betegek számára és úgy tapasztalták, hogy azok, kik e vizet, az ô közbenjárásában bízván, kegyeletes áhítattal használják, meggyógyulnak.

Nagy szorongattatásukban a megrémült burgosiak, az addig tapasztalt meghallgattatások által bizalomra gerjedve, sok ily szentelt vizet hordtak otthonukba a jézustársaságiak templomából s Burgos buzgó plébánosa késôbb hivatalos esküvel bizonyította, hogy hívei között, midôn Loyolai Ignácnak vizét használni kezdték, a ragálynak ereje megtört s azok közül, kik e szentelt vízbôl Loyolai Ignácba helyezett bizalommal ittak, csak kevesen haltak meg.

2. A régi Hollandiából

Roermondban a legelôkelôbb orvosok egyikének leánya 1637-ben sorvadásba esett. Az atya megdöbbenéssel vette észre, hogy sem ô, sem segítségül hívott társai a bajon segíteni nem képesek. Az orvos háziorvosa volt a jézustársaságiaknak s náluk tett egyik látogatása alkalmával elpanaszolta szívének bánatát. Azt mondták neki, hogy Szt. Ignác vizét használja leányának gyógyítására. Megígérte, hogy megteszi. Másnap misét mondatott Szt. Ignác tiszteletére és a hazahozott szentelt vizet keverte leányának orvossága közé s nem sokára észrevette, hogy a betegnek egészsége visszatér. Az aggodalmat okozó sápadtságot egészséges arcszín váltotta fel, a leány új életre ébredt. Két hét alatt semmi nyoma sem volt már többé a bajnak.

A roermondi püspök 1638. február 1-én hivatalos vizsgálat után kinyilvánította, hogy ,,a leány gyógyulása rendkívüli esemény, mely Szt. Ignác közbenjárásának köszönhetô.''

3. Mi történt a régi Budán

Alig vették vissza másfél százados vergôdés után Budát 1686-ban a töröktôl idegen segítséggel a magyarok, Loyolai Szt. Ignác tisztelete nemsokára bevonult a csaták zajában megrongált Mátyás templomba, melynek szószékérôl akkor a katonákkal Budára jött jézustársaságiak hirdették az üdvnek szent igéjét.

A szónokok egyike az egyház szentelményeirôl beszélt. Ez alkalommal felemlítette Szt. Ignác vizét is és elmondta, mily sok csodaszerû dolog történt a keresztény világban e víznek használatára s jelesül megemlítette, hogy a keresztény anyák sokszor szintén kedvezô eredménnyel nyúltak e víz után, midôn nagy fájdalmak és nehéz körülmények között közeledtek azon pillanathoz, melyben gyermeküknek életet adtak.

A Budán állomásozó hadtest egyik fôtisztjének fiatal felesége pár hétre e szentbeszéd után lebetegedett. Nagyok voltak kínjai, kimondhatatlanok voltak szenvedései s a beteghez hívott orvosok a bajon segíteni nem voltak képesek. A fôtiszt, ki a Szt. Ignác vizét ajánló beszéden jelen volt, hozatott ily vizet; elmondta röviden a szenvedô feleségnek a szónoktól hallottakat s a szent közbenjárásába helyezett nagy bizalommal inni adott abból a betegnek és a beteg kínjai megszûntek, a gyermek minden veszély nélkül megszületett. Hálából a szülôk, a világra jött gyermeket Ignác nevére kereszteltették.

Ez eset híre elterjedt s Budán és környékén, miként a jézustársaságiak évkönyvei beszélik, gyakran vitték a szüléshez közel jutott anyák Szt. Ignác vizét otthonukba s nem kevesen tapasztalták e víz üdvös voltát önmagukon.

4. Mikor a kolera dühöngött

Midôn a kolera dühöngött 1839-ben Brügge-ben az ott jól ismert és szeretett jézustársaságiak ft. elüljárójához jött valaki s azt monda: ,,A mi utcánkban, ft. atyám, már öten meghaltak s olyanok ott a viszonyok, hogy mind elpusztulunk, ha Isten különös módon nem segít rajtunk.'' A jézustársasági atya Szt. Ignác vizébôl adott jó adagot panaszkodó barátjának s tanácsolta neki, hogy bízzék s használja a kapott vizet. Ezt a tanácsot megfogadta, sôt rajta volt, hogy mások is úgy tegyenek, mint ahogy ô cselekedett. Volt idô, midôn naponkint háromszázan is felkeresték a jézustársaságiak házát, hogy Szt. Ignác tiszteletére szentelt vizet kérjenek betegeik számára. S a jó Isten megjutalmazta a Szt. Ignác közbenjárásába vetett erôs bizalmat, alig halt meg azok közül valaki, akik Szt. Ignác vizét használták.

5. Egy francia apáca gyógyulása

A gyermek Jézusról nevezett aurillaci kolostor egyik nôvére 1850-ben már tizennyolc hónapon át erôs gyomorbajban szenvedett. Az orvosság még csak ideiglenes enyhülést sem szerzett neki, a szegényt iszonyú kínok gyötörték. Midôn az orvos látta, hogy nem segíthet, így szólt a beteghez: ,,Ha a Gondviselés nem jön önnek segítségére, jó nôvér, én már nem tudom, mit tegyünk.'' S az isteni Gondviselés segítségére jött a szenvedônek Gautrelet jézustársasági atyának személyében. Gautrelet atya szent gyakorlatokat adott a kolostor szerzetesnôinek. Hallotta a szenvedô nôvér baját, elment hozzá s ajánlotta neki, hogy a természetfeletti segítségben bízzék, s használja Szent Ignác vizét. A beteg szívesen hajlott a tanácsra: meggyónt, megáldozott, hogy tiszta lélekkel fordulhasson mennyei pártfogójához s megkezdte a víz használatát. Kilenc napon át imádkozott Loyolai Szent Ignáchoz s mindennap ivott pár csepp szentelt vizet; de javulást nem érzett. A kilencedik napon karosszékben elvitette magát a templomba s ott szívének alázatosságában így imádkozott: ,,Szent Ignác! nem akarsz te könyörülni egy szegény apácán? Oly sok emberen segítettél, akik az érmeddel megszentelt vizet használták s rajtam segíteni nem fogsz?'' S a szent segített. Amint bevégezte a szegény beteg egyszerû imádságát, érezte, hogy meggyógyult.

6. Egy boldog édesanya

Brüsszelben egy munkásnônek hét gyermeke volt, de hat közülök halva született. Midôn épp a nyolcadik gyermeket hordta szíve alatt, nagyon félt, hogy az is halva fog a világra jönni. Terwecoren atya tanácsára a nô Szent Ignác érmével szentelt vizet használt s nem kedvezô eredmény nélkül. ,,Kisleányom teljesen egészséges'', így ír a boldog családatya 1863. március havában; ,,Istennek hála, feleségemnek semmi baja s a gyermek teljesen épen jött a világra. Házam most a boldogság tanyája''.

7. Dr. Rogers megtérése

Nagy feltûnést keltett 1869. évben a tudós angolnak, dr. Rogersnek megtérése. Rogers, a jeles ,,Mathilde'' hírneves szerzôje, ellensége volt a katolikus egyháznak, mûvei telve voltak az egyházi intézmények gyalázásával. Az Isten ekkor súlyos betegséget küldött reá. Egy ismerôs Jézus-társasági atya ajánlatára Szent Ignác vizét használta és meggyógyult. Most már aztán nyíltan lemondott tévelyeirôl, követte a felismert katolikus igazságot, megtért. New Yorkban, Brooklynban és Bostonban nyilvánosan védelmezte a katolikus igazságot. Bostonban azután azt is elmondotta, hogy ô már régen tudta, hogy a katolikus Egyház az isteni igazság ôrzôje és az isteni kegyelem osztogatója, de az isteni kegyelem nélkül gyenge volt akarata és nem mert meggyôzôdése szerint cselekedni. Betegsége csak eszköz volt az isteni Gondviselés kezében.

Észak-Amerika Egyesült Államaiból

A bevezetôben megemlített Jézus-társasági atya Cincinnatiból sok érdekes esetet közöl Szent Ignác vizérôl írt könyvecskéjében. A sok közül néhányat közlünk, hogy lássák kedves olvasóink, hogy nemcsak a múltban és az Óvilágban, -- így szeretik az amerikaiak Európát nevezni, -- hanem napjainkban és az Újvilágban is kész az Isten segíteni, akik az ô hû szolgája, Szent Ignác által hozzá fordulnak.

8. Egy konviktor gyógyulása

1902-ben P. D. M. Tamás Jézus-társaságának tagja Mobilében Voorhies nevû konviktor feltûnô gyógyulásának volt tanúja. A gyermek oly magasfokú typhoid-lázban feküdt, hogy az orvosok már feladták a reményt. A fiú ismerôsei és rokonai kilencnapi ájtatosságba kezdtek Szent Ignác tiszteletére, a szentnek érmecskéjét nyakába akasztották, egy csöpp Szent Ignác vizet kevertek minden orvosságba. A gyermek a kilenced alatt meggyógyult. A szülôk, akik látták gyermeküknek reménytelen állapotát, nem gyôznek eléggé hálát adni Szent Ignácnak, hogy Istentôl gyermekük számára az egészséget kikönyörögte.

9. Egy szembajos gyermek

Cincinnatiban, 1905-ben karácsony ünnepén egy kis gyermek született. A gyermek életének három elsô hetében nem tudta szemét kinyitni. Mikor végre kinyitotta, akkor vették észre a szülôk, hogy gyermekük vak. Hiába fordultak a legnevesebb szemspecialistához, a gyermeken nem tudott segíteni. A családnak egy jó barátja egyik nap Szent Ignác vizet hozott, és ajánlotta, hogy imádkozzanak és mossák meg e vízzel a gyermek szemeit. A jó tanácsot elfogadták és követték. Midôn a család jó barátja legközelebbi látogatáskor eljött, már örömmel újságolták, hogy a gyermek jobban van, egy hónap múlva pedig már látott. Ezt bizonyították még évek után is a szomszédok és az ismerôsök.

10. A fejoperáció elôl menekült apáca

A következô sorokban egy írországi irgalmas nôvér számol be gyógyulásáról. 1904-ben, május 4-én írja: Tizennégy éven át fejemben egy beteg csont nagy fájdalmat okozott. A legjobb sebészek kezeltek ez idô alatt anélkül, hogy állandó javulást hoztak volna. Fájdalmaim lassan egész az elviselhetetlenségig nôttek. Egy specialista két évig egészen különös érdeklôdéssel kezelte bajomat, mert szinte egyedülálló esettel állt szemben. Végre kijelentette, hogy csak úgy segíthet rajtam, ha arcomból és koponyámból eltávolít néhány csontot, de persze elvesztem fél szememet és orromat is. Ily kilátások kecsegtettek, midôn egy Jézus-társasági atyával találkoztam. Ez azt ajánlotta, hogy mondjak le minden orvosi segítségrôl és adjam át magam minden vonakodás nélkül Szent Ignác kezébe és használjam Szent Ignác vizét. Megtettem. Három év óta semmiféle orvosságot nem használtam, minden fájdalmam megszûnt, kötelességeimet lelkiismeretesen teljesíthettem. A fentemlített specialista gyógyulásomat csodásnak mondotta, jómagam Szent Ignác hathatós közbenjárásának tulajdonítom.

11. Malária

S. Franciskóból írja 1904-ben, augusztus 31-én B. C. Jézus-társasági atya. Körülbelül négy évvel ezelôtt találkoztam házunk kapujában egy úrral, akit templomunkból már régen ismertem. Hogy vagyunk, kedves uram? Kérdeztem. Sehogysem, jó atyám. Minden ambíciómat elvesztettem.

Ugyan miért?

Maláriám van, váltóláz gyötör és sokszor egy kis út után olyannyira elgyöngülök, hogy le kell feküdnöm. Hiába szedem a sok kinint, nem használ.

Szent Ignác vizét ajánlottam az elkeseredett betegnek. Errôl még nem hallott. Megmagyaráztam, Megértette és megfogadta, hogy megkezdi a kilencnapi ájtatosságot. Néhány hét múlva újból találkoztam vele és megkérdeztem:

-- ,,Hogy vagyunk?''

-- ,,Nos, amióta az elsô adagot bevettem a szentelt vízbôl, azóta új ember vagyok. Soha életemben nem éreztem jobban magamat, mint most. Szent Ignác igen nagy szent lehet az Isten elôtt!''

Azóta többször találkoztam ezzel az úrral, aki ma már a Mária Kongregáció tagja.

12. A nyílt seb

Nagy missziót tartottak 1905-ben Cincinnatiban a jezsuiták. A misszió végén a páterek felkeresték a betegeket, hogy ôket is a misszió kegyelmében részesítsék. N. N. nevû családanyának két év óta nyílt sebe volt a lábán. Az orvos kijelentette, hogy a seb gyógyíthatatlan. Az asszony el is panaszkodta ezt a missziós atyának. A páter megsajnálta a beteget és azt ajánlotta, hogy Szent Ignác vizével nedvesítse meg a sebhelyet, kezdje meg a kilencnapi ájtatosságot. A kilenced harmadik napján az asszony teljesen meggyógyult, a betegségnek nyoma sem maradt.

13. Vesebaj

Margit asszony, Mankatoban, Minnesota államban, heves vese fájdalmakban és ideggyengeségben szenvedett. Egy egész éven át szedte a drága orvosságokat, de eredmény nélkül. Egy barátnéja a Szent Ignác vizet ajánlotta kilencnapi ájtatossággal. Az egész család együtt imádkozott. Az orvosságot többé nem használta, hanem egész bizalmát Szent Ignácba helyezte. Néhány hét alatt az asszony egészsége teljesen helyreállt és munkáit, mint annakelôtte, rendesen elvégezte. Abban a meggyôzôdésben él, hogy egyedül Szent Ignácnak köszöni egészségét.

14. Az elcsúfított arc

Hamiltonban F. C. kisasszonynak az arcán kiütések keletkeztek. A betegség nemcsak kellemetlen, hanem fájdalmas is volt. Világos, hogy a jómódú leány mindent megtett, hogy bajától szabaduljon. Hiába volt az orvosok erôlködése. 1906-ban Szent Ignác vizét kezdte használni. Kilencnapi ájtatosságot végzett, a baj azonban makacskodott. Ô barátnôivel együtt folytatja az imádságot és Szent Ignác vizét naponkint többször használja. Remélte, ha Szent Ignác segítsége késik is, de el nem marad. Állhatatossága, bizalma nem maradt jutalom nélkül. Egy hónap leforgása alatt teljesen meggyógyult, kínos, csúfos betegségétôl végképp megszabadult.

15. Veszedelmes torokbaj

Daytonban, Ohio államban 1907-ben január elsején a Miasszonyunkról nevezett apácák egyik növendéke Szent Ignác vize által meggyógyult. Három hónapig volt súlyos beteg. Torka sebes volt és semminemû ételt nem tudott lenyelni, még folyadékot is csak nagy kínnal. Az orvosok lemondtak róla. Az édesanya nagy bánatát elpanaszolta az egyik nôvérnek. A nôvérnek rögtön Szent Ignác jutott eszébe, aki tudna segíteni. Szent Ignác vizet adott az úrinônek egy kis könyvecskével, amelyben meg volt adva az utasítás a kilencnapi ájtatosság elvégzésére. Karácsonykor megkezdték a kilencedet és újév napján a beteg húslevest kért. Ez volt az elsô eset, hogy betegsége kezdete óta fájdalom nélkül tudott valami táplálékot magához venni. Gyógyulása e naptól kezdve gyorsan haladt, ma a leány teljesen egészséges. Az orvosok gyógyulását természetfeletti erôknek tulajdonították. Szent Ignác szép szobra az intézetben hirdeti e csodás gyógyulást és az édes anyának meg leányának hálatelt szívét.

14. Sorozatos gyógyulások

Kanadából egy pap a gyógyulások egész sorozatáról számol be. Szent Ignác vize által meggyógyult egy nyavalyatörôs gyermek. Álmatlanságban szenvedôk, kik Szent Ignác vízét itták, hozzá imádkoztak, nyugodtan töltötték éjszakájukat. A haldoklók megerôsödtek hitükben, kísértéseiktôl megszabadultak. Számtalan esetben nehezen szülô nôk csodálatos segítséget tapasztaltak, ha áhítattal és bizalommal fordultak szent Ignáchoz.

Íme, kedves olvasóm, e néhány eset eléggé bizonyítja, hogy mily szeretettel, bizalommal és sikerrel fordultak a jó hívek Amerikában is szent Ignáchoz.

Most menjünk Spanyolországba!

P. Lencina S. J. Manilában 1906-ban egy könyvecskét adott ki Szent Ignác vizérôl és abban a többek között, a következô esetet is felsorolja Szent Ignác vizének gyógyító hatásáról.

17. Tífusz

Singala Bertalan úrral történt. 1886-ban, július 31-én családjával kirándult Pollenza gyönyörû vidékére. Midôn odaérkezett, rosszullét fogta el. Dr. Cerda rögtön orvosságot adott neki, hogy a bajt megszüntesse. Hiába volt. A rosszullét oly rettenetesen növekedett, hogy erôs gastritis állt be, a tífusz minden jelével. Több orvos konzíliumot tartott fölötte. Segítség, emberileg szólva nincs. A beteg vegye fel a haldoklók szentségét. Ezt meg is tette. Állapota válságosra fordult. A következô nap a beteg P. Morlanes Jenôtôl egy üveg Szent Ignác vizet kapott néhány imádsággal a szent tiszteletére. De most adjuk át a betegnek a szót. -- ,,Megkezdtem az ájtatosságot. Az elsô nap az ágyban maradtam. A második nap segítség nélkül, mindenki csodálatára felkeltem. A harmadik nap jóízûen ettem; nyolc nap alatt, mintha kicserélôdtem volna... Ájtatosságom tizenegyedik napján, mint rekonvaleszcens visszatértem Pálmába Majorka szigetére.

Szent meggyôzôdésem, hogy egészségemet Szent Ignác közbenjárásának köszönöm, aki az érmecskéjével megszentelt víz által megerôsítette testemet és a halál csontos kezei közül engem kiragadott. Két kezelô orvosom Dr. Cerda Antal és Dr. Bosch Rajmund lemondtak rólam. Többé-kevésbé ezt tették bensô jó barátaim Dr. Llobera Mihály, Dr. Roca B, Dr. Villatonga S. orvosok is. Meggyógyulásom oly csodálatos hatást gyakorolt Pollenza lakóira, hogy maguk között úgy hívtak: »a feltámadott«. Felhatalmazom Önt, hogy e nyilatkozatomat a szent tiszteletére közzétegye, mert ez minden részében igaz és semmi túlzás nincs benne.''

Majorka szigetén, Pálma városában 1887. aug. 1-én.

Singala Bertalan.

18. Gyógyíthatatlan beteg

Hasonló eset történt Navarclesben Manréza közelében a Barcelonai tartományban. Espelt Józsefet három orvos, Dr. Gran, Dr. Pallas és Dr. Carbonell gyógyíthatatlannak mondották, akinek semmiféle emberi orvosság nem használ. Egy Jézus-társasági atya, aki a beteget szentségekkel ellátta, ajánlotta, hogy használja Szent Ignác vizét. ,,Ugyanaz nap, midôn Szent Ignác vizét ittam, -- így mondja maga a beteg, -- jobban lettem, javulásom még világosabban mutatkozott a második napon és így haladtam napról-napra; a hatodik napon Dr. Carbonell kijelentette, hogy ily gyors változás csak csoda útján állhatott be.''

19. Kolera

P. Fiter S, J. a következôket írja édesanyjáról. 1885-ben, október 12-én két súlyos betegség gyötörte édesanyámat. Az említett napon még heves kolera tünetek is mutatkoztak nála. Nem bíztam többé felgyógyulásában, mert az orvosok azt mondták, hogy az orvosság, mely az egyik bajra jó hatással lenne, a másik bajra veszélyes. A kolera teljes erôvel lépett fel. Megkérdeztem az orvost: ,,Ártalmas lesz-e édesanyámnak, ha hideg vizet adok neki?'' -- Szent Ignác vize jutott eszembe. Azt felelte: Azt adhatok be, amit akarok. -- Akkor félre hívott és ôszintén megmondotta, hogy tegnap egy asszonynál ugyanezek a tünetek mutatkoztak, mint édesanyámnál. Reggel kilenc órakor jött rá az elsô roham és délután kettôkor már meghalt. E kijelentés után Szent Ignác vizet adtam édesanyámnak. Nagy áhítattal és bizalommal ívott egy-két kortyot. Rögtön feltûnô javulás állott be a beteg állapotában. Nem leszek hosszas elbeszélésemben. Október 22-én minden veszély elmúlt, a beteg meggyógyult. Utána még tíz évig élt édesanyám. Meghalt 1895. június 28-án.

20. Egy megrögzött bûnös

Kataloniában 1886-ban egy jó asszony igen szomorkodott, hogy férje húsz éve nem gyónt és a megtérésrôl egyáltalán semmit sem akart tudni. E sorok írója P. Fiter elég sok vizet szentelt az asszony számára, aki férjének azt ivóvíz gyanánt adta. Nyolc nap múlva boldogan beszéli az asszony: ,,Ma reggel meggyónt a férjem.'' Így jutalmazta meg Isten az asszony bizalmát.

Ausztriából is hozunk egy-két példát

21. Egy plébános megmenekült a halál torkából

P. Conrath Jézus-társasági atya egy másik rendtársával Ausztriának egyik plébániáján missziót tartott 1903 január havában. A plébános néhány hívével a missziósokat nagyon meg akarta tisztelni és azért, keresztül gázolva a havon, a falu határánál óhajtotta fogadni ôket. Erre ráfizetett. Egy kis ideig várniok is kellett, a plébános úr erôsen megfázott. Este magas láz jelentkezett. Az orvos vizes borogatásokat rendelt. A misszió megkezdôdött, aggodalom közt teltek el a napok. A hívek seregesen térdeltek Szûz Mária oltára elôtt és buzgón imádkoztak szeretett papjukért, azonban állapota rosszabbra fordult. P. Conrath szólt rendtársának, hogy részesítse a plébános urat a szentáldozás és a szentkenet szentségében. Ômaga megírta haza, hogy nem lehetnek a kitûzött napon otthon, mert a plébános úr igen beteg és elôreláthatólag 2-3 nap múlva meghal. A plébános úr édes anyja is elvesztette minden reményét, nem is bírja már tovább fia haldoklását nézni. Nôvérét vigasztaltam. Ó páter -- így szólt ô, -- hisz szemei már üvegesednek, megtörtek. Az ebéd alatt hirtelen eszembe jutott, meg kellene próbálni Szent Ignác vizét, ez bizonyára nem fog ártani, kár lenne, ha egy ilyen jó pap fiatal korában meghalna. Ezt elmondtam rendtársamnak. Felkeltem az asztaltól, rögtön megáldottam a vizet és meghagytam nôvérének, hogy most az orvos által elôírt borogatásokat Szent Ignác vizével végezze. Egy másik orvos, akit a beteghez hívtak, gyakoribb borogatásokat rendelt. Estére alább hagyott a láz, másnap még lejjebb szállt, néhány nap múlva, mikor elmentünk, a plébános úr erôsen javulófélben volt. Egy pár hónap múlva pedig rendesen végezte plébánosi teendôit, teljesen meggyógyult.

22. A megbénult kar

Egy tisztelendô nôvér szerencsétlenül járt, karjára esett, úgy, hogy az megbénult. Kilencnapi ájtatosságot kezdett Szent Ignác tiszteletére, naponkint ivott a vízbôl és naponkint meg is mosta karját Szent Ignác vizében. A kilenced utolsó napján egyszerre eltûnt minden fájdalom, karja meggyógyult, mozgathatta, rendes munkáit ismét elvégezhette. Így beszéli ezt osztrák rendtársam, aki az apáca számára a Szent Ignác vizet megáldotta.

23. A gyermekáldás

Egy másik páter beszélte: Sógornôje, több gyermek édesanyja, abban a bizonyos nehéz órában mindig rászorult az orvos segítségére. Az orvos kijelentette, hogy többé ilyen esetnek nem szabad elôfordulnia, mert nem áll jót az édesanya életéért. És midôn az asszony érezte, hogy Isten ôt újból egy gyermekkel akarja megáldani, Szent Ignác vizet szerzett magának, Szent Ignáchoz imádkozott és minden orvosi segítség nélkül boldog édesanya lett.

24. A kísértések tüzében

Egy valaki arról panaszkodott nekem, hogy rettenetes, súlyos kísértések gyötrik jóformán éjjel-nappal. Azt tanácsoltam neki, hogy használjon Szent Ignác vizet és imádkozzék buzgó szívvel a szenthez, megtette, és mintha elfújták volna a kísértéseket, szíve nyugodt és boldog lett.

25. Az orr-polip

Egy asszonynak polip képzôdött az orrában. Az orvos operálni akarta. Sok nehézsége volt ez ellen az asszonynak. Szent Ignáchoz fordult. Szent Ignác vizét használta és a poliptól teljesen megszabadult.

26. Egy földmíves mellrákja

P. Lerch a csehországi németség nagy missziós papja Taxenbachban még a nyolcvanas években meglátogatott egy beteg gazdát. Mellrákja volt. Az orvos már nem járt hozzá, mert úgyis hiába nézte volna újból és újból a sebet, segíteni nem tudott. A páter Szent Ignác vizet ajánlott. Imádkozzék az egész család bizalommal a szenthez. Egy év múlva újból elment a páter abba a községbe a misszió megújítására és érdeklôdött a beteg sorsa iránt. Kérem az teljesen meggyógyult, kijár a mezôre, szántóföldre, végzi a munkáját, mint valamikor régen.

Mi történt itthon?

27. A nyavalyatörôs asszony

Itt történt Budapesten egy pár évvel ezelôtt. Egy gyónógyermekem, V. Mihályné panaszkodott, hogy nagy bajban, nyavalyatörésben szenved. Havonkint háromszor is összeesett. Szent Ignác vizét ajánlottam. Tartsa meg a kilencnapi ájtatosságot és ha meggyógyult, szóljon. Hónapok múlnak el, az asszonyról nem tudok semmit. Egyszer a gyóntatószékben ráismerek a betegemre. Hogy van, kérdem. -- ,,Kérem azóta nem volt rajtam a baj, Szent Ignác segített.''

28. Influenza

S. M. T. karmelita nôvér, közvetlen tapasztalatból, írja 1934. január 6-án: ,,Igyekszem, a kegyes Jézus segítségével, a teljes igazságnak megfelelôen írni. Úgy emlékezem, hogy 1932. év február havában történt, hogy T. Miklós Pesterzsébeten lakó, -- akkor 75 éves öregúr súlyos fejinfluenzában megbetegedett. -- Közben megtudta, hogy egy barátja meghalt. -- Magas láza ellenére felkelt betegágyából s a szélviharos, hideg idôben a hosszú úton végig, hajadon fôvel, egészen a sírig kísérte meghalt barátját. -- Ezen merész tette súlyos következményekkel járt. Az influenza agyára ment és az orvosok véleménye szerint agylágyulást is kapott. Állandóan 40 fokos lázban, teljesen eszméletén kívül volt. Az orvosok és egy specialista tanár állítása szerint, nem volt remény a felgyógyulásához. A betegnek lábai és kezei ijesztôen feldagadtak és már nem is beszélt. Mindenki halálát várta. Családja a fájdalomtól és a sok virrasztástól teljesen összetört. Minthogy az öreg úr intézeteinknek jótevôje volt, arra kértek bennünket, hogy látogassuk meg, mert önkívületi lázas állapotában is állandóan nevünket emlegeti.

Alighogy megérkeztünk hozzá, visszanyerte eszméletét. Felismert és kérte imáinkat. Én azt mondtam neki: »Kedves Miklós bácsi, orvosságot hoztam Önnek: egy megszentelt Szent Ignác érmecskét, egy kilencedre való imádságot és egy üveg Szent Ignác vizet.« A betegnek rögtön a nyakába akasztottam a kis érmecskét, fejét benedvesítettem kereszt alakjában Szent Ignác vizével s a vízbôl egy kis kanállal a szájába öntöttem. Kértem ôt és környezetét, végezzék együtt a kilencnapi ájtatosságot és gyónjék meg. Mikor elmentünk, eszméletét újból elvesztette és csak akkor nyerte vissza, mikor a pap eljött s szentgyónását elvégezte és a haldoklók szentségét is felvette. Az elsô kilenced befejezése napján, a beteg dagadt lábai és kezei ellenére, önmaga felöltözködött, asztalhoz ült és ennivalót kért. Aztán nem szólt senkihez, de igen, igen sokat evett. Közbe-közbe Szent Ignác vizet ivott. A jelenlévôk azt hitték, most utolsó energiáját fogyasztja és a bekövetkezô halált emlegették. Jómagam erôsen hittem és kijelentettem, hogy Szent Ignác a beteget meg fogja gyógyítani. Állításomért gyakran kinevettek. A második kilenced utolsó napján beszállították a beteget a kórházba, hogy az agyán mûtétet végezzenek. Ott láza hirtelen leszállt, jó étvággyal evett s így a mûtétre nem került a sor. Egyedüli bizalma Szent Ignácban volt. Eszméletét mindennap hosszabb idôre visszanyerte, míg végre teljesen felgyógyulva gyalog hagyta el a kórházat az orvosok, a tanár, egész környezete és családja csodálatára. Ezen gyógyulás nemcsak pillanatnyi javulást jelentett, hanem az illetô úr, öreg korának dacára még azon évben visszavette vejétôl az üzletet, amelyet jóval betegsége elôtt már átadott és azóta minden számadást, könyvelést maga végez, még a vidéki beszerzéseket is. Ez mind azt bizonyítja, hogy teljesen egészséges és az agylágyulásnak is nyoma veszett. Legyen hála Szent Ignácnak!''

29. Kisfiú

Pestszentlôrincen egy a Vasút utcában lakó fiatal házaspárnak 5 hetes kis fiacskája súlyosan megbetegedett. Az orvos veszedelmes bélhurutot, tüdô- és mellhártyagyulladást állapított meg. Képzelhetjük a szülôk aggodalmát. Az orvosok azonban tanácstalanul álltak az 5 hetes csecsemô nagy betegségével szemben. ,,Itt Isten különös csodáján kívül nincs segítség!'' -- így állapították meg közösen. Ebben az esetben is Szent Ignác megszentelt érmecskéje s Szent Ignác vize buzgó imádság kíséretében volt az egyedüli orvosság. E fiúcska ma is él, vidám, erôs kis gyermek.

30. Tüdôbaj

Budapesten történt, hogy H. G. kisasszony, ki a tanítónôképzô utolsó évfolyamát kitûnô sikerrel végezte, zárdába óhajtott lépni. 1932-ben július végén kétoldalú tüdôcsúcshurutja, állandó láza és végre egy erôs vérhányás fekvô beteggé tette és a zárdái felvételt meg nem nyerhette. -- Töredelmesen meggyónt, Szent Ignác érmecskéjét nyakába tette, és tiszta lélekkel megkezdte a kilencedet, Szent Ignác vizét öntött minden ételébe, orvosságába, sôt külön is ivott belôle. A második kilenced 5. napján boldogan keresett fel, szinte alig ismertem rá, oly egészségesnek látszott; -- örömmel újságolta, hogy az orvos ôt teljesen egészségesnek nyilvánította. Szent Ignác csodálatosan segített.

31. Újabb esetek

A következô egyszerû kis történeteket Frühauf Irén Jézus Szíve Népleányok Társaságának tagja jegyezte fel. Ezek az imameghallgatások Kecskeméten és környékén történtek.

Kalocsai Klári 4 éves leányka, szamárköhögés következtében igen legyengült. Szent Ignác vizet itattak a gyermekkel, a hányás nyomban megszûnt és egy hét alatt a gyermek teljesen felépült.

Egy férfinak nyolc évig tartó derékfájása volt. Baja oly fájdalmas volt, hogy az ember még ülni sem tudott. Szent Ignáchoz fordult, vizét használta és derékfájása teljesen megszûnt.

Hetényben szívgörcsökben haldoklott egy kis leány. Szent Ignác vizet öntöttünk a szájába és a görcs nyomban megszûnt. Elôzôleg a hasonló korig eljutott testvérkéje ugyan e bajban meghalt. A kislány most egészséges.

V. Lászlóné (óvónô) hat különféle betegségbôl gyógyult meg Szent Ignác vize használata által és a hozzá végzett kilenced alatt.

Sz. Kálmán lelkész, súlyos tüdôbajában új erôt nyert Szent Ignác vize használata által.

Egy kis fiúcska heves fogfájása miatt nem tudott aludni s addig nem nyugodott, míg abban a házban lakó rokonuktól Szent Ignác vizet nem hoztak neki. Fogfájása rögtön megszûnt.

Özv. Holló Józsefné, helvéciai lakos, akkor, amidôn disznóvész dühöngött az egész környéken, egyetlen állatát igen féltette a vésztôl. Hogy a fenyegetô vész elôl szabaduljon, buzgó imádsággal fordult Szent Ignáchoz és az állat ételébe egy kis Szent Ignác vizet öntött. Isten megjutalmazta Szent Ignácba vetett hitét és bizalmát. Disznója a vésztôl megmenekült.

Özv. Sz-né, K. E. tanítónô Ceglédcsemôn feltûnô módon tapasztalta Szent Ignác vizének csodálatos erejét. Hat éves kis fiacskájának a szeme hirtelen erôsen megdagadt és gennyesedésbe ment. Orvos nem volt a közelben, másnap akarták elvinni Ceglédre. Szent Ignáchoz folyamodtak; a kis fiú is igen buzgón könyörgött, még éjjel álmában is hangosan hozzá fohászkodott. Reggelre a baj teljesen megszûnt.

Horváth J. Külsô-Ballószögi 18 éves leány eszméletlenül feküdt 15 óra hosszat a kórházban, állítólag elmezavar miatt. Szent Ignác vízzel megdörzsölték szemét, inni adtak neki, buzgó szívvel imádkoztak s tíz perc múlva teljesen visszanyerte eszméletét. Egészségesen haza is vitték.

F. J. 28 éves leány középfülgyulladásból, miután szent Ignáchoz imádkoztak és vizét használták, hirtelen meggyógyult.

Szinte felesleges több példát felhoznom. Szent Ignác vize évszázadok óta csodás dolgokat mûvel. Ha a jó hívek bizalommal fordulnak Szent Ignáchoz, ha az ô érmecskéjével megszentelt vizet használják, ha áhítatukat a szentségek méltó felvételével kapcsolják össze, Szent Ignác segít. Segít a testi bajban szenvedôkön, de éppúgy segít, ha valaki lelki bajban, az élet megpróbáltatásaiban, elhagyatottságában, kísértéseiben vagy kislelkûségben fordul hozzá.

Szent Ignác világéletében lángolt az Isten és a felebarátai iránt való szeretettôl. Ô mindenkinek mindene kívánt lenni, hogy mindnyájunkat Krisztusnak megnyerjen. Szent Ignác most fent van az égben. Isten- és felebaráti szeretete nem csökkent szívében, sôt nôtt. Azért forduljunk hozzá nagy bizalommal és tapasztalni fogjuk magunkon is, hogy Szent Ignác közbenjárása által miként érvényesül majd rajtunk is a gondviselô Isten hatalma és jósága.


Függelék: Szent Ignác vize szentelése

Szent Ignác vizét csak a Jézus-társasági atyák szentelhetik. Világi papok a felhatalmazást levélileg kérjék a Jézus-társasági Tartományfônöktôl. Budapest, VIII. Mária u. 25. Válaszbélyeget mellékeljenek.

A hívek Szent Ignác vizét ingyen kapják a Jézus-társasági atyák sekrestyéjében. Üveget vigyenek magukkal.

A szentelés alatt a pap fehér stólát használ és a következô imákat mondja:

+

V. Adjutorium nostrum in nomine Domini.

R. Qui fecit coelum et terram.

V. Sit nomen Domini benedictum.

R. Ex hoc nunc et usque in saeculum.

V. Domine exaudi orationem meam.

R. Et clamor meus ad te veniat.

V. Dominus vobiscum.

R. Et cum spiritu tuo.

Oremus. Domine sancte, Pater omnipotens, aeterne Deus, qui benedictionis tuae gratiam aegris infundendo corporibus, facturam tuam multiplici pietate custodis, ad invocationem nominis tui benignus assiste; ut intercedente beato Ignatio, Confessore tuo, famulos tuos ab aegritudine liberatos et sanitate donatos dextera tua erigas, virtute confirmes, potestate tuearis, atque Ecclesiae tuae sanctae cum omni prosperitate restituas. Per Dominum nostrum etc.

R. Amen.

(Immergitur aquae numisma seu reliquiarium s. Ignatii et immersum tenetur usque ad finem hujus orationis):

Bene + dic, Domine, hanc aquam, ut sit remedium salutare generi humano; et per intercessionem beati Ignatii, cujus numisma (vei reliquiae) in eam immergitur (vel immerguntur), praesta, ut quicunque ex ea sumpserint, corporis sanitatem et animae tutelam percipiant. Per Christum Dominum nostrum.

R. Amen.

(Educitur ex aqua numisma seu reliquiarium.)

Oremus. Deus, qui ad majorem tui nominis gloriam propagandam novo per beatum Ignatium subsidio militantem Ecclesiam roborasti: concede, ut ejus auxilio et imitatione certantes in terris, coronari cum ipso mereamur in coelis. Per Dominum nostrum etc.

R. Amen.

(Magyar fordításban ez a könyörgés így hangzik:)

V. A mi segedelmünk az Úr nevében van.

F. Ki az eget és a földet teremtette.

V. Az Úr neve legyen áldott.

F. Mostantól fogva örökké.

V. Uram, hallgasd meg könyörgésemet.

F. S az én kiáltásom jusson fel hozzád.

V. Az Úr legyen veletek.

F. És a te lelkeddel.

Könyörögjünk. Felséges Úr, mindenható Atya, örök Isten, ki azáltal, hogy áldásodnak kegyajándokát a beteg testekkel közlöd, teremtményedet sokszoros atyai szereteteddel oltalmazod, nevednek segélyül hívására légy mellettünk és Szent Ignácnak, a te hitvallódnak közbenjárására szolgáidat a betegségtôl szabadítsd meg, áldd meg ôket egészséggel, jobboddal emeld fel, erôddel támogasd, hatalmaddal védelmezd s teljes egészségben egyházadnak add ôket vissza. A mi Urunk Jézus Krisztus, a te Fiad által, ki veled él és uralkodik a Szentlélekkel egységben, Isten öröktôl fogva örökké,

F. -- Amen (úgy legyen).

(A pap belemártja Szent Ignácnak érmecskéjét vagy ereklyéjét a vízbe s ott tartja a következô imádság végéig.)

Áldd + meg, Uram, ezt a vizet, hogy orvosszerül szolgáljon az emberi nemnek; és Szent Ignác közbenjárására, kinek érmecskéjét (vagy ereklyéjét) abba belemártjuk, engedd, hogy mindazok, kik belôle isznak, testüknek egészségét s lelküknek védelmét nyerjék. Krisztus Urunk által.

F. -- Amen.

(Ezután kiveszi a pap a vízbôl az érmecskét vagy ereklyét.)

Könyörgés. Isten, ki szentséges neved nagyobb dicsôségének terjesztésére küzdô Anyaszentegyházadnak Szt. Ignácban új segítséget adtál; engedd, hogy az ô támogatása és követése által úgy harcoljunk itt a földön, hogy vele együtt méltók legyünk a gyôzelem koronáját elnyerni a mennyben, a mi Urunk Jézus Krisztus által. Amen.

F. -- Amen.

Mindent Isten nagyobb dicsôségére!


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)